5-toji KUOPA — WORCESTER, MASS. 


Drąsiai galima sakyti, kad nei viena Moterų Sąjungos kuopa negali 
pasigirti tokia įdomia pradžia, kaip 5-toji kuopa. Neveltui ji vadinama 
Moterų Sąjungos lopšiu, nes čia kilo sumanymas centrinės moterų orga- 
nizacijos ir tas sumanymas buvo gyvas tol, kol pagaliau virto tikrove. 
A.L.R.K. Moterų Sąjunga stojo į viešąjį gyvenimą. 

Dar Moterų Sąjungai negimus jau Worcester, Šv. Kazimiero parapi- 
joj, buvo Moterų Sąjungos kuopa. Kitoms, mažiau susipažinusioms su tų 
laikų veikla, gali atrodyti keista, kaip čia galėjo būti kuopa, jei dar pa- 
čios M. Sąjungos nebuvo, bet tas nestebina tų, kurios moterų bruzdėjimo 
sūkuryje buvo prieš 50 metų. 

Plačiau apie tai skaitytojos ras aprašyme apie Antaniną Jakaitytę, 
Moterų Sąjungos motiną, Uršulę T. Jokubauskaitę-Daukantienę, Sąjun- 
gos steigėją ir pačios Moterų Sąjungos įsikūrimo istorijoj, 25 metų Jubi- 
liejaus knygoj. 

Jau 1914 metais rugpiūčio mėn. čia susiorganizavo būrelis šviesių mo- 
terų tikslu prieinamais būdais kelti viešumon moterų reikalus ir skleisti 
idėją vienos centrinės katalikių moterų organizacijos, kuri rūpintųsi jų 
apšvietos ir savišalpos reikalais. Tai organizacijai jos išrinko ir vardą — 
Moterų Sąjunga. . 

1914 metais rugsėjo mėnesį kuopa pasiuntė į A.L.R.K. Federacijos 
kongresą Chicagoje savo atstovę, Antaniną Jakaitytę, kuri kongrese ir 
referavo moterų reikalus, prašė atstovų užgirti Moterų Sąjungos suma- 
nymą ir pagelbėti steigti kuopas visose kolonijose. 

Tame pačiame kongrese moterų organizavimo klausimu referavo kita 
worcesterietė, Uršulė T. Jokubauskaitė, tuomet gyvenusi Chicagoj. Be to, 
tuo pačiu klausimu skaitytas referatas, kurį prisiuntė Agota Sutkaičiūtė 
iš Pittsburgh, Pa. 

Kongresas pritarė moterų reikalavimui ir pavedė organizavimo dar- 
bą A. Jakaitytei ir U. T. Jokubauskaitei. Worcesterio kuopelė laukė, kaip 

eisis Sąjungos organizavimo darbas Chicagoj. Jei ten nepasisektų išjudinti 
moteris, tuomet buvo pasiruošusios paskelbti Moterų Sąjungos įsikūrimą ir 
Centrą Worcester, Mass. 

Įsikūrus Moterų Sąjungai, worcesterietėms buvo siūloma pirmosios 
kuopos vardas, bet jos, netrokšdamos garbės, tik džiaugdamosios atsiektu 
tikslu, pirmenybę, tai yra pirmos kuopos vardą, užleido čikagietėms. Ta- 
čiau, worcesteriečių kelias buvo ne rožėmis klotas. Daug visokių nesma- 
gumų ir neapykantos teko pergyventi. Nors nesusipratimo bangos apdras- 
kė kuopą, bet neįstengė užgesinti naujos idėjos liepsnos. 1915 metais sau- 
sio 24 d. susitvarkiusios susiorganizavo į 5-ją kuopą, sutraukdamos 90 na- 
rių. 

Pirmąją valdybą sudarė: Pirm. Ona Lodienė, (jai atsisakius antrajame 
susirinkime, jos vieton išrinkta Marcelė Veniukė); Vicepirm. Ona Jonai- 
tienė; Ižd. Marijona Sutkienė; Rašt. Elena Kedienė; Iždo Globėjos Pet- 
ronelė Stočkienė ir Antanina Šukienė; Maršalka Ona Ridikevičienė. 
Antrajame susirinkime darinkta Protokolo Rašt. Magdalena Klorikaitienė. 
Dvasios vadas kun. K. Vasiliauskas. Antrasis susirinkimas įvyko 1915 m. 
vasario 7 d. 

Neįmanoma išskaičiuoti visą kuopos darbuotę per tą ilgą metų eilę, 
tik bendrais bruožais galime paminėti, kad nemažai aukota ir dirbta pa- 
rapijai; aukota visiems vienuolynams, Šv. Kazimiero Kolegijai Romoje; 
teiktos pinigiškos dovanos seneliams Vokietijoj, remta 16 Vasario gimna- 
zija. Po pirmojo pasaulinio karo daug dirbta Lietuvos išlaisvinimui. Po 
antrojo karo daug rūpintasi tremtinių reikalais. Nemažai sušelpta ir savo 
narių ilgos ligos ištiktų. Ruošta įvairūs koncertai, paskaitos, lošimai ir 
įvairūs pobūviai. 

Be jau suminėtų praeityje nuveiktų darbų, kuopa pasižymi savo rim- 
tais, sveikais sumanymais Seimų metu. Pastarais laikais buvo patiekti ir 
įgyvendinti du projektai, kurie sava svarba pralenkė visa kas iki šiol buvo 
daroma. 

Nuo 1951 iki 1957 Moterų Sąjungai pirmininkavo retų gabumų Julė 
Mack. Perėmusi Sąjungos vadovybę rado organizaciją apgailėtinoj padė- 
tyje. Nekurie fondai tušti, centro valdybos algos jau keliolika mėnesių ne- 
mokėtos — visur trūkumas ir betvarkė. Naujoji pirmininkė stropiai ėmėsi 
darbo. Iš pagrindo pertvarkė įstatymus, išlygino skolas, atpildė fondus ir 
įtikino 27-to Seimo atstoves, kad jos pasiūlytas, o 5-tos kuopos ir Apskri- 
ties užgirtas sumanymas įsteigti Stipendijos Fondą, bus masinis akstinas 


jaunesniom moterim rašytis Sąjungon. Įsteigimas Stipendijos Fondo yra 


žymus šuolis pirmyn, kurio nauda ir svarba vis didės. 

Antras projektas — įmažinti šviesios atminties didžio Moterų Sąjun- 
gos prietelio rėmėjo ir pirmojo Centro Dvasios Vado Kan. Fabijono S. 
Kemėšio vardą. 

Mūsų ilgametė antroji Centro vicepirm., Marcelė Watkins pasiūlė, 
kad senelių namuose, kuriuos stato M.N.Pr. seselės, Putnam, Conn., būtų 
įrengtas kambarys Kan. Fabijono S. Kemėšio vardu ir jo atminčiai. Jos 
nenuilstančio darbštumo dėka Massachusetts valstijos sąjungietės su- 
aukojo reikiamą 1000 dolerių sumą. 

Be to, 5-toji kuopa yra davusi Moterų Sąjungai: 

4-ias Centro Pirm.: Uršulę T. Jokubauskaitę-Daukantienę, Veroniką 


